Samia Suluhu

Samia Hassan Suluhu (født 1960) er en tanzaniansk politiker (CCM) som har vært Tanzanias president siden 2021. Hun ble utnevnt til landets visepresident i 2015 under president John Magufuli, og ble Tanzanias president 19. mars 2021, etter at Magufuli døde 17. mars. Hun er landets første kvinnelige president, og var den første kvinnelige visepresidenten. Før hun ble visepresident var hun representant for Makunduchi i Tanzanias nasjonalforsamling fra 2010 til 2015. Før dette igjen var hun medlem i Zanzibars regjering fra 2000 til 2010 under Zanzibars president Amani Abeid Karume.

 Karriere 
Suluhu begynte å jobbe som funksjonær i planleggings- og utviklingsdirektoratet i Zanzibar, etter å ha fullført videregående utdanning i Zanzibar by i 1977. I 1986 fullførte hun utdanning innen offentlig administrasjon ved Institute of Development Management (dagens Mzumbe universitet). Etter dette arbeidet hun i et prosjekt finansiert av Verdens matvareprogram. Mellom 1992 og 1994 tok hun økonomiutdannelse ved University of Manchester. I 2005 fikk hun en master i Community Economic Development i et samarbeidsprogram mellom Open University of Tanzania og Southern New Hampshire University.

Hun gikk inn i politikken i 2000. Hun ble valgt inn til et spesialsete i Zanzibars nasjonalforsamling, og ble utnevnt til minister av president Karume. Hun ble gjenvalgt i 2005 og utnevnt til minister i et annet departement.

I 2010 ble hun valgt inn i Tanzanias nasjonalforsamling fra valgdistriktet Makunduchi på øya Unguja etter å ha vunnet med over 80 % av stemmene. President Kikwete utnevnte henne til Minister of State for Union Affairs. I 2015 ble hun oppnevnt som visepresidentkandindat av John Magufuli, og ble innsatt som visepresident 5. november 2015 etter at de vant valget.

Hun ble utnevnt til Tanzanias sjette president etter at Magufuli døde i løpet av sin andre periode som president. Ifølge Tanzanias grunnlov skal Suluhu sitte som president ut Magufulis valgperiode, fram til 2025.

Samia Suluhu stille til presidentvalget i oktober 2025 og fikk 97 % av stemmene og ble dermed landets første valgte kvinnelige president. Opposisjonspartiene fikk ikke lov å delta, og flere hundre mennesker døde i opptøyer i forbindelse med valget.

 Referanser 

 Eksterne lenker 
 Profile Details : Vice President of Tanzania fra Tanzania.go.tz

Kategori:Tanzanianske presidenter
Kategori:Tanzanianske visepresidenter
Kategori:Zanzibarske politikere
Kategori:Personer fra regionen Zanzibar